送張子宓分教澧陽
作者：樓鑰
朝代：宋

paragraphs: 澧陽渺何許，遠在天盡頭。
頃爲郡樓記，圖志不可求。
王侯錄故實，頗亦費冥搜。
忠以申明著，學有車公優。
外挹蘭江水，下俯僊明洲。
讀書記群玉，採藥思浮丘。
況得子厚語，謂冠漢南州。
見謂頗詳盡，豐碑照城陬。
可憐城與樓，百姓不知修。
乃知尚有遺，家傳載鄴侯。
張君將客授，蓋嘗敘其由。
爲我謝澧人，聊以遮前羞。
君家世爲儒，青箱襲箕裘。
太玄洎潛虛，探賾深可鈎。
君才兼數器，博洽誰與儔。
南廟推第一，鵰鶚快九秋。
得官愈嗜學，手抄不能休。
館殿要人物，衆寶登琳璆。
演綸及視草，如君真勝流。
蘭芷生顔色，暫煩爲遠游。
君方俟瓜時，相依意綢繆。
樽酒接從容，詩篇更唱酬。
論文究今昔，析理到孔周。
老我澹無伴，摻袪不容留。
別乘澹庵子，傾蓋當相投。
公餘文字飲，能思故人不。